મેન આર ફ્રોમ માર્સ અને વિમેન આર ફ્રોમ વીનસના લેખક જ્હોન ગ્રે કહે છે કે સ્ત્રી અને પુરુષ વચ્ચે સૌથી અઘરી બાબત છે પોતાના ગમા અણગમા, મતભેદો અને માન્યતાઓની સમસ્યાઓને સૂલઝાવવી. જ્યારે પણ પતિ-પત્નિ એકબીજા સાથે સહમત નથી હોતા કે તરત જ દલીલ કરવા માંડે છે અને પછી ઝઘડવા માંડે છે. અચાનક જ તેમની વાણી અને વિચારમાંથી પ્રેમ ગાયબ થઈ જાય છે અને શંકા બદલો લેવાની ભાવના, સામી વ્યક્તિને દુખ પહોંચાડવાની લાગણીઓ કાબૂ મેળવી લે છે. સામી વ્યક્તિને દુખ પહોંચાડવાના કાવાદાવા શરૂ થાય છે. જો કે એમાં દુખી તો દુખ પહોંચાડનાર વ્યક્તિ પણ થાય જ છે. જો તેઓ બન્ને વચ્ચે સંવાદનો સેતુ હોય. પ્રેમ દ્વારા સમય જતાં લાગણીઓને જાળવતાં, સમજતાં શીખ્યા હોય. તેમનો માનસિક, આત્મીક વિકાસ થયો હોય તો એકબીજાને પ્રતિસ્પર્ધી માનવાનો વારો નથી આવતો. પણ દુનિયામાં રોજ લાખો લોકો પરણે છે તેમાંથી ૫૦ ટકા લોકો છૂટા પડે છે. તો બાકીના ૫૦ ટકા માંથી ભાગ્યે જ કોઈક સંવાદિતાભર્યું જીવન સાથે વિતાવે છે. બાકી તો લોકો લગ્નજીવનમાં સાથે રહેવાનો ડોળ કરતાં હોય છે.